รัฐบาลไทย-ข่าวทำเนียบรัฐบาล-กระทรวงมหาดไทยร่วมสานพลังประชารัฐ จัดงาน “Thailand’s Best Local Product” รวมสินค้าเด่นสุดยอดทั่วไทย ผลผลิตเกษตรมีชื่อ และอาหารดังประจำจังหวัด สู่ตลาดคลองผดุงกรุงเกษม
วันจันทร์ที่ 1 พฤษภาคม 2560
กระทรวงมหาดไทยร่วมสานพลังประชารัฐ จัดงาน “Thailand’s Best Local Product” รวมสินค้าเด่นสุดยอดทั่วไทย ผลผลิตเกษตรมีชื่อ และอาหารดังประจําจังหวัด สู่ตลาดคลองผดุงกรุงเกษม
กระทรวงมหาดไทย ร่วมสานพลังประชารัฐ จัดงาน “Thailand’s Best Local Product” รวมสินค้าเด่นสุดยอดทั่วไทย ผลผลิตเกษตรมีชื่อ และอาหารดังประจําจังหวัด สู่ตลาดคลองผดุงกรุงเกษม
วันนี้ (1 พ.ค.60) เวลา 10.00 น. ณ ศูนย์แถลงข่าว ตึกนารีสโมสร ทําเนียบรัฐบาล นายสุธี มากบุญ รัฐมนตรีช่วยว่าการกระทรวงมหาดไทย เป็นประธานการแถลงข่าวการจัดงาน Thailand’s Best Local Product สุดยอดสินค้าหลากหลายทั่วไทย หาได้ในที่เดียว โดยมี นางสาวเรณู ตังคจิวางกูร รองเลขาธิการนายกรัฐมนตรีฝ่ายการเมือง ประธานคณะกรรมการดําเนินโครงการตลาดคลองผดุงกรุงเกษม และนายอภิชาติ โตดิลกเวชช์ อธิบดีกรมการพัฒนาชุมชน ร่วมแถลงข่าว
นายสุธี มากบุญ รัฐมนตรีช่วยว่าการกระทรวงมหาดไทย กล่าวว่า การจัดงานในครั้งนี้ เกิดขึ้นจากดําริของพลเอก ประยุทธ์ จันทร์โอชา นายกรัฐมนตรี ซึ่งมีนโยบายให้สํานักเลขาธิการนายกรัฐมนตรี ดําเนินงานโครงการตลาดคลองผดุงกรุงเกษม บริเวณข้างทําเนียบรัฐบาล เพื่อสร้างโอกาสให้เกษตรกรและผู้ประกอบการรายย่อยได้มีแหล่งจําหน่ายสินค้าก่อให้เกิดรายได้เพิ่มขึ้น และเป็นการเชื่อมโยงการตลาดจากผู้ผลิตสู่ผู้บริโภคโดยตรง โดยมอบหมายให้ส่วนราชการและรัฐวิสาหกิจต่าง ๆ ผลัดเปลี่ยนหมุนเวียนกันเป็นเจ้าภาพในการจัดแสดงและจําหน่ายสินค้าเป็นประจําทุกเดือน ซึ่งกระทรวงมหาดไทยได้รับมอบหมายให้เป็นเจ้าภาพในการจัดงานมาแล้ว 2 ครั้ง คืองาน OTOP TO AEC มรดกของแผ่นดินจากท้องถิ่นสู่สากล มียอดจําหน่าย 74,810,136 บาท และงาน OTOP WISDOM TO THE WORLD โอทอปภูมิปัญญาไทย ก้าวไกลสู่สากล มียอดจําหน่าย 64,027,499 บาท โดยเป็นการจัดงานร่วมกับกระทรวงการต่างประเทศ
โดยการจัดงาน Thailand’s Best Local Product สุดยอดสินค้า หลากหลายทั่วไทย หาได้ในที่เดียวในครั้งนี้ เป็นการสานพลังประชารัฐ ระหว่างกระทรวงมหาดไทย บริษัท ประชารัฐรักสามัคคี จํากัด และบริษัทเอกชนที่สนับสนุนโครงการประชารัฐ ซึ่งการสานพลังประชารัฐ ถือเป็นนโยบายที่สําคัญของรัฐบาลที่ต้องการให้ทุกภาคส่วนของสังคมไทยบูรณาการร่วมกันเพื่อยกระดับคุณภาพชีวิต เพิ่มการจ้างงาน สร้างรายได้ ลดความเหลื่อมล้ํา และเพิ่มขีดความสามารถทางเศรษฐกิจ โดยกระทรวงมหาดไทย ได้มอบหมายให้กรมการพัฒนาชุมชน นําผลิตภัณฑ์ที่กลุ่มจังหวัด และบริษัท ประชารัฐรักสามัคคี จํากัด ได้เข้าไปส่งเสริมและสนับสนุนมาจัดแสดงและจําหน่าย ซึ่งจะทําให้ผู้ผลิต ผู้ประกอบการสินค้าชุมชนทั่วประเทศ มีช่องทางในการจําหน่ายและสร้างรายได้เพิ่มขึ้น เกิดการขยายตัวของเศรษฐกิจฐานรากเป็นไปตามนโยบายรัฐบาล
นางสาวเรณู ตังคจิวางกูร รองเลขาธิการนายกรัฐมนตรี ประธานคณะกรรมการดําเนินโครงการตลาดคลองผดุงกรุงเกษม กล่าวว่า การจัดงานตลาดนัดคลองผดุงกรุงเกษมข้างทําเนียบรัฐบาลครั้งนี้จะเป็นครั้งที่ 31 ซึ่งผลการดําเนินงานที่ผ่านมาประสบความสําเร็จเป็นอย่างดียิ่ง ทําให้ชาวกรุงเทพมหานครและปริมณฑล ได้มีโอกาสเลือกซื้อสินค้าจากผู้ผลิตโดยตรง และที่สําคัญทําให้ก่อให้เกิดรายได้จํานวนมหาศาลกระจายไปยังผู้ประกอบการและเกษตรกรได้อย่างแท้จริงเป็นไปตามนโยบายของรัฐบาล และที่สําคัญทําให้ตลาดคลองผดุงกรุงเกษมเป็นแหล่งท่องเที่ยวแห่งใหม่ของชาวกรุงเทพมหานคร
นายอภิชาติ โตดิลกเวชช์ อธิบดีกรมการพัฒนาชุมชน กล่าวว่า งาน Thailand’s Best Local Product สุดยอดสินค้า หลากหลายทั่วไทย หาได้ในที่เดียว จะมีผู้ประกอบการและเกษตรกรมากกว่า 800 ราย นําผลิตภัณฑ์ที่เด่นที่สุดในแต่ละจังหวัด สินค้าทางการเกษตร และอาหารประจําท้องถิ่นมานําเสนอ โดยจัดขึ้นระหว่างวันที่ 4 พฤษภาคม – 24 กรกฎาคม พ.ศ.2560 ซึ่งแต่ละเดือนจะมี Themeงานที่แตกต่างกันไป คือ วันที่ 4-27 พฤษภาคม “Forward Greater Innovation” นําเสนอผลิตภัณฑ์แปรรูปที่มีนวัตกรรม อาทิ เครื่องจักสาน ผ้า อาหารไทย วันที่ 1-24 มิถุนายน “Healthy Nature” นําเสนอผลิตภัณฑ์เกษตรปลอดภัย อาทิ ข้าวไทย ผัก ผลไม้ และวันที่ 1-24 กรกฎาคม “Local Tourism” เสนอผลิตภัณฑ์จากหมู่บ้านท่องเที่ยวโดยชุมชน
สําหรับการจัดแสดงและจําหน่ายผลิตภัณฑ์ชุมชน จะมีกิจกรรมไฮไลท์ภายในงาน 3 ส่วน ประกอบด้วย
1. ผลิตภัณฑ์ชุมชนบริษัทประชารัฐรักสามัคคีจังหวัดและบริษัทเครือข่ายมากกว่า 100 ราย โดยจะนําสินค้าชุมชนที่ได้ไปส่งเสริมและพัฒนาให้เกิดมูลค่าเพิ่มขึ้นทั่วประเทศมาจัดแสดงและจําหน่ายไม่ซ้ํากัน โดยในเดือนพฤษภาคมนําเสนอผลิตภัณฑ์แปรรูปที่มีนวัตกรรม ได้แก่ เครื่องจักสาน ผ้า อาหารไทย ในเดือนมิถุนายนนําเสนอผลิตภัณฑ์เกษตรปลอดภัย คือ ข้าวไทย ผัก ผลไม้ และในเดือนกรกฎาคมเป็นผลิตภัณฑ์จากหมู่บ้านท่องเที่ยวโดยชุมชน
2. ผลิตภัณฑ์เด่นและผลผลิตทางการเกษตรของกลุ่มจังหวัดทั่วประเทศรวม 600 ราย โดยคัดเลือกสินค้าเด่นและผลผลิตทางการเกษตรในพื้นที่มาจําหน่าย อาทิ เสื่อกกจันทบูร จังหวัดจันทบุรี ครกหินอ่างศิลา จังหวัดชลบุรี ผลิตภัณฑ์เหล็กน้ําพี้ จังหวัดอุตรดิตถ์ เครื่องเงินชนเผ่า จังหวัดแม่ฮ่องสอน และสําหรับผลผลิตทางเกษตรเด่น อาทิ มะยงชิด จังหวัดนครนายก เมล่อน จังหวัดฉะเชิงเทรา ส้มโอนครชัยศรี จังหวัดนครปฐม ทุเรียนหลิน-หลง จังหวัดอุตรดิตถ์ น้อยหน่าปากช่อง จังหวัดนครราชสีมา ผักปลอดสารพิษ จังหวัดบุรีรัมย์ นอกจากนี้ ยังมีผลิตภัณฑ์ตกแต่งบ้านและสวน อาทิ เฟอร์นิเจอร์ไม้ยางพารา จังหวัดยะลา ตุ๊กตาดินเผา จังหวัดเชียงใหม่ และเครื่องปั้นดินเผาลายบ้านเชียง จังหวัดอุดรธานี
3. อาหารชวนชิมซึ่งเป็นอาหารและเครื่องดื่มที่มีชื่อของจังหวัดต่างๆรวม 180 ราย โดยคัดเลือกอาหารชวนชิมที่เป็นร้านดังของจังหวัดมาจําหน่าย อาทิ กุ่ยช่ายบ้านนา จังหวัดนครนายก ทอดมันหน่อกะลา จังหวัดนนทบุรี เนื้อโคขุนกําแพงแสน จังหวัดนครปฐม ข้าวหมูแดง จังหวัดนครปฐม หมูย่างเมืองตรัง จังหวัดตรัง ขาหมูบุรีรัมย์ จังหวัดบุรีรัมย์ ก๋วยเตี๋ยวเรืออยุธยา จังหวัดพระนครศรีอยุธยา น้ําส้มมะปี๊ด จังหวัดจันทบุรี ขนมจีนนาวัง จังหวัดหนองบัวลําภู หมี่ซั้วหลายรส จังหวัดพิษณุโลก เป็นต้น
นอกจากนี้ ยังมีหน่วยบริการประชาชนเคลื่อนที่ของส่วนราชการและรัฐวิสาหกิจในสังกัดกระทรวงมหาดไทยออกให้บริการในงานดังกล่าว อาทิ การออกหน่วยทําบัตรประจําตัวประชาชน และบริการอื่น ๆ เพื่ออํานวยความสะดวกให้กับพี่น้องประชาชนอีกด้วย
กระทรวงมหาดไทย จึงขอเชิญชวนพี่น้องประชาชนร่วมเที่ยวชมและจับจ่ายใช้สอยสุดยอดสินค้าซึ่งเป็นผลิตภัณฑ์ที่ผ่านการคัดสรรผลิตภัณฑ์ดีเด่นที่สุดทั่วประเทศ ในงาน “Thailand’s Best Local Product สุดยอดสินค้า หลากหลายทั่วไทย หาได้ในที่เดียว” ระหว่างวันที่ 4 พฤษภาคม – 24 กรกฎาคม พ.ศ.2560 ณ ตลาดน้ําคลองผดุงกรุงเกษม บริเวณข้างทําเนียบรัฐบาล.
ครั้งที่ 65/2560